
El Centre de Carme acosta les seues activitats infantils a Palo Market Fest València

· El Centre del Carme oferirà activitats infantils en Palo Market Fest València,  del 17 al 19 de juny als Jardins de Vivers 
· Una sèrie d’iniciatives perquè els més menuts gaudisquen en família i donen curs a la seua curiositat, a la seua imaginació i a les seues habilitats creatives 

València (16.06.2022). Aquest cap de setmana, el Centre del Carme Cultura Contemporània acostarà la cultura al públic infantil de Palo Market Fest València amb una sèrie d’activitats lúdiques concebudes perquè els més menuts gaudisquen i aprenguen juntament amb les seues famílies. 

Després de dos anys de parada a causa de la situació sanitària, Palo Market Fest torna del 17 al 19 de juny als Jardins de Vivers per a donar la benvinguda a l’estiu amb música, gastronomia, disseny, art i cultura. 

“Un dels nostres principals propòsits és fer la cultura accessible i, per a fer-ho, generem propostes que van més enllà dels museus i centres d’art. Desenvolupem cada any projectes en centres educatius de tot el nostre territori i en aquests dies també als Jardins de Vivers, en el marc de Palo Market Fest. La cultura no té murs ni parets, ni està reservada a una determinada edat o tipus de persona, per això continuem enderrocant barreres i contribuïm que els més menuts descobrisquen el món a través de l’art i la cultura”, afirma el director del Centre del Carme, José Luis Pérez Pont.

Activitats infantils del Centre del Carme 

Així, des del divendres 17 fins al diumenge 19 de juny el CCCC oferirà tres activitats diferents dels visitants infantils de Palo Market Fest València, que se celebraran de 18.00 a 20.00 hores el divendres i de 13.00 a 14.00 i de 17.00 a 20.00 hores el dissabte i el diumenge, totes gratuïtes.

Amb ‘Rebombori de Contes - CCCContes’, organitzat juntament amb l’Associació Cultural Ciutat de Contes, el màgic contacontes que cada cap de setmana ofereix el Centre del Carme, es trasllada als Jardins de Vivers per a oferir un senzill teatre ple d’històries emocionants.

‘La ciutat imaginada’ arriba de la mà d’Arquilecturas, amb jocs d’arquitectures perquè els benjamins de la casa comencen a reflexionar sobre la ciutat del futur i els espais que s’habiten. 

Finalment, ‘Missatges per a salvar el planeta’, de la mà de Somiadors, és una proposta en clau sostenible amb una activitat artística i de conscienciació proecològica en la qual s’ensenya els xiquets i les xiquetes, juntament amb les seues famílies, a cuidar el planeta. 

Sobre Palo Market Fest València 

Palo Market Fest és un festival d’oci, cultura i comerç a l’aire lliure, nascut a Barcelona, on celebra una cita mensual des de fa set anys, el primer cap de setmana de cada mes. En 2016 el festival va aterrar a València on, una vegada a l’any -a excepció dels dos últims anys de parada per la pandèmia-  celebra als Jardins de Vivers el talent emergent de la ciutat. Disseny, moda, bellesa, salut, gastronomia, música, art i activitats infantils conviuen durant tres dies, des del divendres 17 de juny a les 18 hores fins al diumenge 19 de juny fins a les 22 hores, per a gaudi de tots els públics.

Enguany, des del mateix festival, han volgut remarcar la gran participació i presència femenina, fins i tot en les activitats infantils. “Enguany ha ocorregut una cosa realment excitant i és que, de manera natural, la major part d’artistes, col·laboradors i equip som dones. És un fet per a celebrar. Huit de les onze propostes musicals d’enguany estan liderades per dones, com Natalia Lacunza, Nadia Rose o Gabriela Richardson; els tallers familiars que organitza el CCCC per al festival, com Arquilecturas i Somiadors, també compten amb dones al capdavant. I fins i tot l’equip de portes, barres i producció som dones. Així dona molt gust tornar a València!”, reconeix Paula Errando, cofundadora de Palo Market Fest. 

Més informació en https://www.consorcimuseus.gva.es/  

